<classify> NAIBU Waziri Ofi si ya Waziri Mkuu anayeshughulikia wenye Ulemavu, Stella Ikupa amewashauri vijana nchini, kuondokana na dhana ya kuwa shughuli za kilimo ni za wazee.Badala yake, amewataka watumie vitalu nyumba, kujifunza kilimo chenye tija na hatimaye waweze kujikwamua kiuchumi. Ikupa alitoa ushauri huo wilayani Maswa alipowatembelea vijana katika kitalu nyumba katika Kata ya Binza kwenye ziara yake ya siku tatu. Alisema kuwa vijana wanapaswa kuachana na dhana potofu kuwa kilimo ni shughuli inayopaswa kufanywa na wazee. Badala yake, aliwataka watumie fursa za mafunzo ya kilimo na wawe mabalozi ndani ya jamii kuwa kilimo kinaweza kuwapatia ajira na kipato.Kilimo kinaweza kuwatoa vijana kutoka mahali fulani kikawapeleka mahali pengine, tena wakawa na uwezo mzuri kifedha kuliko hata wale walioajiriwa katika kazi za maofisini, nawashauri vijana muione fursa kupitia vitalu nyumba, ondoeni dhana kwamba eti kilimo ni kazi ya wazee, si kweli, alisema. Alieleza kuwa vijana wanayo nafasi ya kupata mikopo kupitia Mfuko wa Maendeleo ya Vijana kutoka Ofisi ya Waziri Mkuu na halmashauri zao.Hivyo, aliwataka wachangamkie fursa hiyo kupata mikopo, itakayowawezesha kuendeleza shughuli zao za uzalishaji, ikiwemo kilimo kupitia vitalu nyumba. Katika hatua nyingine Waziri huyo alitaka halmashauri zizingatie masuala ya watu wenye ulemavu katika mipango ya bajeti zao ili ziweze kuwasaidia wananchi hususani vijana.Alisisitiza umuhimu wa kuwatumia wakalimani wa lugha ya alama ili waweze kusaidia mawasiliano kati ya walemavu wa kusikia na makundi mbalimbali ya watu ikiwemo viongozi. Mkuu wa Wilaya ya Maswa, Dk Seif Shekalaghe alimhakikishia waziri huyo kuwa watu wenye ulemavu watalindwa na watashirikishwa katika fursa mbalimbali, ikiwemo mradi wa kitalu nyumba.  <topic>: KITAIFA 